דפנה לוסטיג

דפנה לוסטיג (נולדה ב-18 באוקטובר 1979) היא עיתונאית, שדרנית רדיו ומנחת טלוויזיה ישראלית. לוסטיג גדלה בכפר שמריהו, בת לנעמי, אחות במקצועה, ולשמחה לוסטיג, בן למשפחת יהלומנים. למדה במגמת תקשורת וספרות ב"תיכון חדש" שבהרצליה. כשהייתה בת 17 החלה לעבוד בתחנת רדיו תל אביב. התגייסה לצה"ל ושירתה כצפ"טית (מפעילת תקשורת נתונים והצפנה) בחיל הים, אך השתחררה לאחר חצי שנה. לאורך השנים שימשה כתבת ומבקרת מוזיקה, בין היתר באתרים: "nrg", "ynet" ו"וואלה", ובעיתונים "ידיעות אחרונות" (במוסף "7 לילות"), "מעריב" (במוסף "פרומו") ובשבועון "רייטינג". ערכה והפיקה תוכניות רדיו בתחנת "רדיו תל אביב", שבה גם הגישה את התוכנית "אלקטריק אבניו". בין השאר הגישה פינות בנושא מוזיקה בתוכניות הטלוויזיה "אקזיט" ב"HOT", "יום חדש" ו"קצת תרבות" של "שידורי קשת" בערוץ 2. בשנת 2007 החלה להנחות את תוכנית המוזיקה "המגזין" לצד רן לוי בערוץ 24. בנוסף, הצטרפה לתחנת הרדיו "רדיו 99", שם הגישה רצועת מוזיקה. בעקבות דברים שאמרה בשידור חי בגנות מנהלת מחלקת הספורט בתחנה, הושעתה מהגשת התוכנית. בשנת 2008 הצטרפה כאורחת לצוות שופטי העונה השישית של התוכנית "כוכב נולד". בשנת 2010 הגישה את התוכנית "המצעד 7.0" בערוץ HOT בידור ישראלי. בשנת 2011 החלה להשתתף כחברת פאנל בתוכנית "הינשופים" בהגשת רוגל אלפר בערוץ 8. בשנת 2012 הנחתה את פאנל התוכנית "המבקרים" ובמקביל הנחתה את התוכנית "מאחורי הקלעים עם דפנה לוסטיג". שתיהן שודרו בערוץ האופנה הישראלי. לוסטיג היא גם מבקרת אופנה. בשנת 2014 החלה להגיש תוכנית בוקר ברדיו תל אביב, יחד עם אסי עזר, ובהמשך עם מיה דגן. התוכנית ירדה משידור בסוף פברואר 2019. ב-2017 הצטרפה לצוות המנחות של התוכנית היומית "מועדון תרבות" בערוץ כאן 11, לצדן של שפרה קורנפלד, אסתר רדא ולוסי איוב. חרף ביטולה של התוכנית, עדיין הצליחה לזכות בטקס פרסי הטלוויזיה 2017 (ששודר ב-2018) בקטגוריית "תוכנית התרבות הטובה ביותר. מגישה את מגזין האירוויזיון 'ערב טוב אירופה' בכאן 11 יחד עם אביה מלכה, שעלתה לאוויר לקראת אירוויזיון 2019 שיתקיים בעיר תל אביב. בשנים 2005–2012 הייתה בת זוגו של איש הטלוויזיה אסף הראל, וב-2009 נולדה בתם המשותפת. מאז 2014 בן זוגה הוא המסעדן יונתן הלר, וב־2016 נולד בנם המשותף. ב-2017 השניים התחתנו. לוסטיג התבטאה פעמים רבות נגד מדיניות ישראל בשטחים. ב-2010 חתמה על מסמך הקורא לאנשי קולנוע וטלוויזיה להחרים את אריאל. יצאה נגד ביקורו של אשטון קוצ'ר בחברון, משום שהאזור לדעתה הוא שטח כבוש, והיא מתראיינת תדיר בתוכניות טלוויזיה ורדיו בנושא. לקראת הבחירות לכנסת ה-19, חשפה כי היא תומכת במפלגת מרצ. בפברואר 2022 חשפה לוסטיג בדף הפייסבוק שלה כי היא סובלת מאנדומטריוזיס, מחלה גינקולוגית כרונית. מדיה וקבצים בנושא דפנה לוסטיג בוויקישיתוף דפנה לוסטיג, ברשת החברתית פייסבוק דפנה לוסטיג, ברשת החברתית אקס (טוויטר) דפנה לוסטיג, ברשת החברתית אינסטגרם דפנה לוסטיג, במיזם "אישים" לתיעוד היצירה הישראלית דפנה לוסטיג, במסד הנתונים הקולנועיים IMDb (באנגלית) יונתן אסתרקין, לוסטיג על עלי הדפנה, באתר nrg‏, 28 במאי 2008 איתי יעקב, דפנה לוסטיג: "הלוואי שהיו לי ביצים להפוך למעצבת כמו דודו בר אור", באתר Xnet‏, 1 ביולי 2015 גבי בר-חיים, עלי דפנה, באתר "ידיעות אחרונות", 14 בספטמבר 2017 איתי שטרן, דפנה לוסטיג רוצה "לצמצם את הרעל", באתר הארץ, 5 במאי 2019 יונתן אסתרקין, לוסטיג על עלי דפנה, באתר מעריב, ‏28/5/2008 המרעננת הרשמית של "כוכב נולד", באתר nrg‏, 26 במאי 2008. שגיא בן נון‏, "פאודה" היא הזוכה הגדולה בטקס פרסי הטלוויזיה 2018, באתר וואלה, 9 במרץ 2018[1](הקישור אינו פעיל) בטוב טעם: דפנה לוסטיג התחתנה, באתר וואלה, 18 ביוני 2017 דפנה לוסטיג‏, קוצ'ר רוח: דפנה לוסטיג על ביקורו של אשטון קוצ'ר בחברון, באתר וואלה, 10 באוגוסט 2010 אלינור פוקס, ‏האמנים מתגייסים לצד המפלגות, באתר ‏מאקו‏, 7 בינואר 2013